Olivier vertel van gimnastiek katastrofe - Sports - Erongo
Thursday, October 22nd, 2020 18:00:02
Die Namibiese Sportkommissie het die Namibië Gimnastiekevereniging verlede week onder administrasie geplaas - 'n stap wat dié liggaam se presidente as ongrondwetlik bestempel.
Sonja Olivier; Namibië Gimnastiekevereniging, presidente; "Hulle suig hierdie terme uit die lug."
'n Gimnas besig met haar roetine op die balk tydens die Namibia Top 6 Gimnastiekkompetisie wat 'n geruime tyd gelede in Walvisbaai gehou is. Foto Otis Finck
Die uitvoerende presidente van die Namibië Gimnastiekvereniging (NGF), Sonja Olivier, het geappelleer teen die Namibiese Sportkommissie (NSC) en die Namibiese Nasionale Olimpiese Kommittee (NNOC) wat eersgenoemde onder administrasie geplaas het.
Olivier voer aan dat daar nie so 'n protokol in die sportwet bestaan nie en sê dat geen formele riglyne in hierdie besluit gevolg is nie.
"Volgens die sportwet is die NSC nie by magte om die vereniging onder administrasie te plaas nie. Die magte van die NSC in die NGF word in die sportwet uiteengesit en daar is baie presiese riglyne wat gevolg moet word. Hulle suig hierdie terme uit die lug."
Sy voeg by dat die voorgenoemde protokol 'n geskrewe kennisgewing van 'n sportvereniging se minagting van die sportwet en 'n billike tydraam waarin die gegewe sportvereniging die fout kan korrigeer, insluit.
"Sou 'n vereniging versuim om binne hierdie tydperk die fout reg te stel, tree artikel 28 C van die sportwet in werking, wat die NSC noem as die gronde vir hul reg om hierdie besluit te neem. Daar is egter geen waarskuwing van enige aard gegee nie."
Volgens Olivier het die relevante owerhede ook versuim om haar op 'n geldige manier in te lig van hul besluit om NGF onder administrasie te plaas.
"Ek is 'off-the-cuff' in 'n ontmoeting hiervan ingelig. Daar was geen geskrewe kommunikasie aan my nie."
Olivier het gesê dat sy die forensiese oudit wat hiermee gepaard gaan, met ope arms verwelkom.
"Ek is nie medepligtig daarin nie. Ek het reeds sedert verlede jaar aan NSC transaksies uitgelig wat verdag lyk."
Volgens haar is skuldige partye wat hul misdade wil toesmeer die rede vir die huidige konflik. Sy sê ook dat daar op verskeie geleenthede "onregmatige vergaderings" sonder haar teenwoordigheid gehou is deur lede wat haar posisie wou betwis.
Olivier is op 23 Februarie 2018 gekies is as die uitvoerende presidente ná sy vir ses ander posisies op NGF se uitvoerende raad ook benoem is. Nadat sy as presidente gekies is, is haar naam glo van die stembriewe vir al die ander posisies geskrap.
"Daardie verkiesing het nie uit die lug geval nie. Die NGF is wetteloos gelaat na die meerderheid van die vorige uitvoerende raad bedank het of hul posisies op die raad verbeur het."
Die toestand van NGF was van so 'n aard dat die Wêreldwye gimnastiekfederasie, Fédération Internationale de Gymnastique (FIG), moes intree om te verseker dat regverdige verkiesings gehou word.
Daar sou weer die afgelope naweek 'n vergadering gehou word waar NGF lede sou stem oor veranderinge van hul grondwet, maar Olivier sê dat dit ongelukkig nie kon geskied nie.
"Ek kan nie met vertroue sê dat ek te goeder trou van die sport en atlete sou opgetree het as ek voort gegaan het met hierdie verkiesings nie."